Κανονισμός (ΕΚ) αριθ. 549/2002 της Επιτροπής

της 27ης Μαρτίου 2002

για το άνοιγμα διαγωνισμού για την επαναπώληση στην εσωτερική αγορά 342,92 τόνων ρυζιού που κατέχονται από τον ιταλικό οργανισμό παρέμβασης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3072/95 του Συμβουλίου, της 22ας Δεκεμβρίου 1995, σχετικά με την κοινή οργάνωση αγοράς του ρυζιού(1), όπως τροποποιήθηκε τελευταία από τον κανονισμό (ΕΚ) αριθ. 411/2002(2), και ιδίως το άρθρο 8 στοιχείο β) τελευταία περίπτωση,

Εκτιμώντας τα ακόλουθα:

(1) Ο κανονισμός (ΕΚ) αριθ. 492/2001 της Επιτροπής(3), προκήρυξε διαγωνισμό για την επαναπώληση στην εσωτερική αγορά περίπου 2752 τόνων ρυζιού paddy που κατέχονται από τον ιταλικό οργανισμό παρέμβασης. Η ποσότητα αυτή αποτελείτο από πέντε παρτίδες. Η παρτίδα αριθ. 4, όγκου 627,92 τόνων, ετέθη σε πώληση με ελάχιστη τιμή 267 ευρώ ανά τόνο. Ένα μέρος αυτής της παρτίδας, όγκου 342,92 τόνων, εξακολουθεί να είναι αποθηκευμένη και η ποιότητά της έχει υποβαθμιστεί σημαντικά. Συνεπώς, πρέπει να επανατεθεί σε πώληση με τους κατάλληλους όρους.

(2) Αυτή η θέση σε πώληση θα πραγματοποιηθεί σύμφωνα με τις λεπτομέρειες που θεσπίζονται από τον κανονισμό (ΕΟΚ) αριθ. 75/91 της Επιτροπής, της 11ης Ιανουαρίου 1991, περί καθορισμού των διαδικασιών και των όρων πώλησης του ρυζιού paddy που βρίσκεται στην κατοχή των οργανισμών παρέμβασης(4).

(3) Λαμβανομένων υπόψη των ειδικών χαρακτηριστικών του προϊόντος, το οποίο έχει υποστεί φθορές λόγω φυσικών καταστροφών και η ποιότητά του σήμερα έχει υποβαθμιστεί σημαντικά, πρέπει να μην καθοριστεί ελάχιστη τιμή και να κατακυρωθεί στον πλειοδότη, σύμφωνα με τις διατάξεις του άρθρου 2 παράγραφος 3 στοιχείο β) του κανονισμού (ΕΟΚ) αριθ. 3597/90 της Επιτροπής, της 12ης Δεκεμβρίου 1990, σχετικά με τους κανόνες λογιστικής καταχώρησης για τα μέτρα παρέμβασης που συνεπάγεται η αγορά, η αποθεματοποίηση και η πώληση γεωργικών προϊόντων από τους οργανισμούς παρέμβασης(5), όπως τροποποιήθηκε τελευταία από τον κανονισμό αριθ. (ΕΚ) αριθ. 1392/97(6).

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο ιταλικός οργανισμός παρέμβασης προβαίνει, με τους όρους που καθορίζονται από τον κανονισμό (ΕΟΚ) αριθ. 75/91, σε διαγωνισμό για την επαναπώληση στην εσωτερική αγορά μιας παρτίδας 342,92 τόνων ρυζιού paddy που βρίσκονται στην κατοχή του.

Άρθρο 2

Κατά παρέκκλιση της παραγράφου 2 του άρθρου 3 του κανονισμού (ΕΟΚ) αριθ. 75/91, οι υποβαλλόμενες προσφορές πρέπει να αφορούν ολόκληρη την παρτίδα.

Άρθρο 3

1. Η προθεσμία για την πρώτη υποβολή των προσφορών λήγει στις 10 Απριλίου 2002 και η προθεσμία για την τελευταία υποβολή των προσφορών στις 24 Απριλίου 2002.

2. Οι προσφορές πρέπει να κατατεθούν στον ιταλικό οργανισμό παρέμβασης: Ente nazionale risi Piazza Pio XI, 1 I - 20123 Milano Τηλέφωνο (02) 885 51 11 Φαξ (02) 86 13 72

3. Το εμπόρευμα είναι αποθηκευμένο στην παρακάτω αποθήκη:

>ΘΕΣΗ ΠΙΝΑΚΑ>

Άρθρο 4

Η παρτίδα κατακυρώνεται στον υποβάλλοντα την καλύτερη προσφορά χωρίς ελάχιστη τιμή που πρέπει να τηρηθεί.

Άρθρο 5

Ο ιταλικός οργανισμός παρέμβασης γνωστοποιεί στην Επιτροπή, το αργότερο την Τρίτη της εβδομάδας που έπεται της λήξης της προθεσμίας για την υποβολή των προσφορών, το κατά πόσο κατακυρώθηκε η παρτίδα και, ενδεχομένως, σε ποια τιμή.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Μαρτίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 329 της 30.12.1995, σ. 18.

(2) ΕΕ L 62 της 5.3.2002, σ. 27.

(3) ΕΕ L 71 της 13.3.2001, σ. 5.

(4) ΕΕ L 9 της 12.1.1991, σ. 15.

(5) ΕΕ L 350 της 14.12.1990, σ. 43.

(6) ΕΕ L 190 της 19.7.1997, σ. 22.